**เริ่มประชุมเวลา 09.30 น.**

 ประธานที่ประชุม นำเสนอต่อที่ประชุม ดังนี้

 1.ที่ประชุมขอให้พิจารณา ร่าง คำสั่งคณะศึกษาศาสตร์ ที่ ......./2562 เรื่อง แต่งตั้งคณะกรรมการดำเนินงานพิธีรดน้ำและขอพรผู้อาวุโส เนื่องในวันสงกรานต์ คณะศึกษาศาสตร์ประจำปี 2562 คณะศึกษาศาสตร์ มหาวิทยาลัยขอนแก่น ดังรายละเอียดตามเอกสารประกอบวาระการประชุม จึงเสนอที่ประชุมพิจารณา

 มติ ที่ประชุมพิจารณาแล้ว เห็นชอบตามเสนอ และมอบให้ฝ่ายเลขานุการดำเนินการแต่งตั้งคณะกรรมการดำเนินงานพิธีรดน้ำและขอพรผู้อาวุโส เนื่องในวันสงกรานต์ คณะศึกษาศาสตร์ประจำปี 2562

 2.ที่ประชุม ขอให้พิจารณา ร่าง ขอบข่ายหน้าที่ของฝ่ายต่าง ๆ และขอให้ประธานคณะกรรมการฝ่าย
ต่าง ๆ นำเสนอในภาระงานที่ได้รับผิดชอบตามลำดับ ดังนี้ :

**ฝ่ายประชาสัมพันธ์ โสตทัศนูปกรณ์และมัลติมีเดีย**

ที่ประชุมขอให้ดำเนินการ จัดทำแผ่นป้ายประชาสัมพันธ์เพื่อเผยแพร่และแผ่นป้ายโปสเตอร์ติด ณ บอร์ดประชาสัมพันธ์ของคณะศึกษาศาสตร์ ให้ทราบโดยทั่ว ๆ กัน นำข่าวสารขึ้นทีวี (ณ บริเวณทางขึ้นชั้น 2 ด้านทิศเหนือ และหน้าห้องน้ำ ณ บริเวณห้องสมุดจีนแบรี่ คณะศึกษาศาสตร์)/ ลงข่าว Facebook /line /เว็บไซต์คณะด้วย และจัดทำข้อความด้านหลังของสถานที่นั่งพระสงฆ์ ประสานกับฝ่ายศาสนพิธีและพิธีกร นอกจากนี้ จัดเตรียมการบันทึกภาพนิ่งและวีดิโอภาพกิจกรรมพร้อมสรุปภาพกิจกรรมหลังเสร็จกิจกรรม

 ได้รับข้อเสนอแนะเรื่องเครื่องเสียงที่ใช้ในช่วงกิจกรรมรื่นเริง ขอให้พิจารณาจัดเตรียมเจ้าหน้าทื่และอุปกรณ์โสทัศนูปกรณ์ที่มีเสียงดังชัดเจนและสร้างบรรยากาศของงานสงกรานต์ด้วยและขอให้มีการถ่ายทอดสดในช่วงทำกิจกรรมเผยแพร่ในเครือข่ายหน่วยงานที่เกี่ยวข้อง

**ฝ่ายสถานที่และยานพาหนะ**

 ที่ประชุมขอให้ฝ่ายสถานที่และยานพาหนะดำเนินการเตรียมแผนการทำความสะอาดสถานที่จัดงาน และประสานงานกับฝ่ายอื่น ๆที่เกี่ยวข้อง อาทิเช่น จัดสถานที่สำหรับพิธีสงฆ์ การจัดโต๊ะ เก้าอี้ โต๊ะหมู่บูชา จัดรถรับ-ส่งให้ฝ่ายต่าง ๆรวมถึงการจัดสถานที่รดน้ำผู้อาวุโส งานรื่นเริง และสถานที่รับประทานอาหารกลางวัน และสถานที่ลงทะเบียนของผู้เข้าร่วมกิจกรรม ณ บริเวณห้องประชุมสายสุรี จุติกุล นอกจากนี้ ขอให้เตรียม ถังและน้ำสำรอง ณ บริเวณสถานที่สรงน้ำพระพุทธโรจปัญญา และสถานที่รดน้ำขอพรผู้อาวุโส ภายในห้องประชุมสายสุรี จุติกุล ตามแผนผังสถานที่จัดเตรียมไว้ด้วย

**ฝ่ายศาสนพิธีและพิธีกร**

ฝ่ายศาสนพิธีและพิธีกร แจ้งให้ที่ประชุมทราบว่า และจัดเตรียมในเรื่องต่อไปนี้ :

 1. นิมนต์พระภิกษุสงฆ์ จำนวน 9 รูป ทำบุญเนื่องในวันสงกรานต์ ประจำปี 2562

 2.จัดเตรียมพิธีกรสำหรับการดำเนินในกิจกรรมพิธีสงฆ์ และช่วงพิธีสรงน้ำ/เปลี่ยนผ้าอังสะพระพุทธโรจนปัญญา ณ ศาลาโรจนปัญญา

 3.ขอให้ฝ่ายเลขานุการ จัดเตรียมพวงมาลัยกร 9 ชุด และผ้าสบง จำนวน 9 ผืน สำหรับถวายพระสงฆ์

 4.ขอให้ฝ่ายอาหารและเครื่องดื่มเตรียมจัดข้าวถวายพระพุทธ (พาพระพุทธ) ในพิธีทำบุญจำนวน 1 ชุด พระพุทธโรจนปัญญาจำนวน 1 ชุด และศาลปู่ขาวจำนวน 1 ชุด

 5.ขอให้จัดเตรียมเก้าอี้ที่มีพนักพิงได้ จำนวน 9 ชุดสำหรับพระสงฆ์

 6.ขอให้ฝ่ายอาคารสถานที่และยานพาหนะ จัดแจกันสำหรับโต๊ะหมู่ จำนวน 6 อัน (3 คู่)

 7.ขอให้ฝ่ายอาคารสถานที่และยานพาหนะ จัดเตรียมยานพาหนะ สำหรับรับ-ส่งพระสงฆ์

 8.ขอให้ฝ่ายอาหารจัดเตรียมภาชนะ(ขันโตก)สำหรับใส่อาหารถวายพระสงฆ์

**ฝ่ายต้อนรับและลงทะเบียน**

ประธานคณะกรรมการฝ่ายต้อนรับและลงทะเบียน ติดภารกิจไม่สามารถเข้าร่วมประชุม ในส่วนขอบข่ายหน้าที่ เป็นไปตามที่เสนอและขอให้ฝ่ายเลขานุการ ดำเนินการจัดภาชนะ พวงมาลัยกร พวงมาลัยสร้อย และน้ำอบ สำหรับใช้ในวันงานให้ด้วย และสรุปแจ้งผู้มาเข้าร่วมกิจกรรมในระดับคณะ โรงเรียนสาธิต มหาวิทยาลัยขอนแก่น ผู้อาวุโสและหน่วยงานภายในมหาวิทยาลัยขอนแก่น ในส่วนคณะกรรมการของฝ่ายเห็นควรพิจารณาแต่งตั้งอาจารย์และบุคลากรสายสนับสนุนรุ่นเก่ามาร่วมต้อนรับแขกผู้มีเกียรติและอาจารย์อาวุโสรวมถึงของที่ระลึกมอบให้ผู้อาวุโสคาดไว้ประมาณ 25 ท่าน และมอบให้หัวหน้างานคลังและพัสดุ พิจารณางบประมาณการจัดหาของที่ระลึกให้กับผู้อาวุโสมาเข้าร่วมกิจกรรมงานสงกรานต์ ในครั้งนี้

**ฝ่ายอาหารและเครื่องดื่ม**

ที่ประชุมขอให้ฝ่ายอาหารและเครื่องดื่มจัดเตรียมและประสานเรื่องจัดอาหารถวายภัตตาหารพลพระภิกษุสงฆ์ และจัดอาหารแบบบุฟเฟ่ต์ ให้สำหรับแขกผู้มีเกียรติ ผู้เข้าร่วมพิธีรดน้ำและขอพรผู้อาวุโส เนื่องในวันสงกรานต์ ประจำปี 2562 ณ ห้องประชุมสายสุรี จุติกุล

 นอกจากนี้ ขอให้ฝ่ายสถานที่และยานพาหนะ จัดโต๊ะวางอาหารให้กับผู้อาวุโส ผู้บริหาร ณ บริเวณด้านหน้าภายในห้องประชุมสายสุรี จุติกุล ประมาณ 5 โต๊ะด้วย และขอให้ฝ่ายต้อนรับและลงทะเบียน ช่วยในเรื่องการเชิญผู้อาวุโส ผู้บริหารและแขกผู้มีเกียรตินั่งโต๊ะที่ฝ่ายอาคารสถานที่และยานพาหนะ จัดเตรียมไว้ด้วย

 **ฝ่ายการเงินและพัสดุ**

 ที่ประชุมขอให้ฝ่ายการเงินและพัสดุ จัดเตรียมเรื่องการขออนุมัติโครงการตามแผนของคณะศึกษาศาสตร์ และให้ฝ่ายต่าง ๆ ดำเนินการประสานขอเบิกเงินเป็นค่าใช้จ่ายการดำเนินงานจัดงานให้บรรลุตามวัตถุประสงค์ต่อไปและเนื่องจากในปีงบประมาณ 2562 คณะฯจัดสรรงบประมาณในส่วนนี้ จำนวน 110,000 บาท (หนึ่งแสนหนี่งหมื่นบาทถ้วน) หากฝ่ายใดจะขอเบิกจ่ายให้จัดทำรายละเอียดค่าใช้จ่ายขอเบิกเงินได้ที่ฝ่ายการเงินและพัสดุ และหลังจากเสร็จงาน ขอให้รวบรวมใบเสร็จรับเงินส่งให้ฝ่ายการเงินและพัสดุเพื่อดำเนินการเบิกจ่าย

**ฝ่ายประเมินผล**

ประธานคณะกรรมการฝ่ายประเมินผล มอบให้หัวหน้างานนโยบายและแผน พิจารณาแทน ที่ประชุมมอบให้ฝ่ายประเมินผลจัดเตรียมแบบสอบถามสำหรับให้ผู้เข้าร่วมกิจกรรมกรอกแบบประเมินผลความพึงพอใจ ที่เป็นเอกสารและแบบออนไลน์ ส่งให้คณะกรรมการฝ่ายต่าง ๆ และผู้เข้าร่วมกิจกรรมกรอกแบบสอบถาม และขอให้เป็นแบบสอบถามที่มีข้อคำถามสั้น ๆ และครอบคลุมกิจกรรม

**ฝ่ายประกวดจัดขบวนร่วมงานสงกรานต์ มหาวิทยาลัยขอนแก่น(บุคลากร คณะศึกษาศาสตร์ โรงเรียนสาธิตฯ และนักศึกษา )**

ที่ประชุมขอให้ฝ่ายประกวดจัดขบวนร่วมงานสงกรานต์ มหาวิทยาลัยขอนแก่น ได้เข้าร่วมกิจกรรมในงานประเพณีสงกรานต์ มหาวิทยาลัยขอนแก่นและขอให้จัดทำรายละเอียด แผนผังการจัดขบวนประกวดในงานสงกรานต์ มหาวิทยาลัยขอนแก่นพร้อมงบประมาณค่าใช้จ่ายและนำเสนอในคราวประชุมครั้งต่อไป

 และที่ประชุมขอมอบให้ฝ่ายพัฒนานักศึกษาพิจารณาประสานสโมสรนักศึกษาและฝ่ายอื่น ๆ ที่เกี่ยวข้องทราบและจัดทีมขบวนประกวดตามหลักเกณฑ์ข้างต้นต่อไป และประสานการของบประมาณดำเนินงานได้ที่ฝ่ายการเงินและพัสดุต่อไป และขอมอบฝ่ายพัฒนานักศึกษาประสานนักศึกษาทุกชั้นปีเพื่อเข้าร่วมกิจกรรมงานสงกรานต์คณะศึกษาศาสตร์ ในวันพฤหัสบดีที่ 11 เมษายน 2562 ในครั้งนี้

 ทั้งนี้ ศูนย์วัฒนธรรม มหาวิทยาลัยขอนแก่นได้เชิญชวนคณะ หน่วยงานของมหาวิทยาลัยขอนแก่น พิจารณาส่งขบวนแห่พุทธบุชา การตบประทาย(เจดีย์ทราย) และ นางสังขาน เข้าประกวดใน “บุญเดือนห้า แห่พุทธบูชา สมมาอาวุโส” ประจำปี 2562 รายละเอียด ปรากฏตามเอกสารแนบประกอบวาระการประชุม และรวบรวมส่งรายการต่าง ๆ ภายใน วันที่ 5 เมษายน 2562 ผู้ประสานงานของศูนย์วัฒนธรรม มหาวิทยาลัยขอนแก่น
ได้ที่ : นายวิทยา วุฒิไธสง เลขานุการจัดการประกวด โทรศัพท์ 0-9660 -0322 ในส่วนคณะศึกษาศาสตร์ มอบให้ฝ่ายพัฒนานักศึกษาประสานงานและดำเนินการต่อไป

**ฝ่ายรื่นเริงม่วนชื่นวันสงกรานต์**

ประธานคณะกรรมการฝ่ายรื่นเริงม่วนชื่นวันสงกรานต์ไม่สามารถเข้าร่วมกิจกรรมที่ประชุมขอให้ฝ่ายเลขานุการประสานการจัดกิจกรรมแบบเหมาะสม อาทิเช่น คาราโอเกะ รื่นเริงแบบไทย ๆ โดยมีกิจกรรมให้บุคลากรของคณะ ผู้บริหาร ผู้อาวุโสและนักศึกษามีส่วนร่วม

**ฝ่ายเลขานุการ**

ที่ประชุมขอให้ฝ่ายเลขานุการดำเนินการประสานกับฝ่ายต่างๆ เพื่อขอรายชื่อคณะอนุกรรมการในฝ่าย

เพื่อรวบรวมและแต่งตั้งเป็นคำสั่งคณะศึกษาศาสตร์ต่อไป โดยกำหนดส่งที่สารบรรณคณะ ภายในวันที่ 27 มีนาคม 2562 และมอบให้ฝ่ายเลขานุการ ดำเนินการเตรียมจัดทำหนังสือเพื่อเรียนเชิญ อาจารย์อาวุโสผู้บริหารระดับคณะ มหาวิทยาลัย โรงเรียนสาธิต มหาวิทยาลัยขอนแก่น บุคลากรและนักศึกษา เข้าร่วมกิจกรรมงานพิธีรดน้ำและ
ขอพรผู้อาวุโส เนื่องในวันสงกรานต์ ประจำปี 2562 และประสานฝ่ายต่าง ๆ ที่เกี่ยวข้องต่อไป

 นอกจากนี้ ที่ประชุม ขอให้พิจารณา ร่าง กำหนดการ กิจกรรมงานวันสงกรานต์ ของคณะศึกษาศาสตร์ มหาวิทยาลัยขอนแก่น ประจำปี 2562 ดังรายละเอียดตามเอกสารแนบประกอบวาระ จึงเสนอที่ประชุม
เพื่อพิจารณา

 มติ ที่ประชุมพิจารณาแล้ว ขอปรับแก้ไข ดังนี้

**กำหนดการ**

**งานวันสงกรานต์ คณะศึกษาศาสตร์ มหาวิทยาลัยขอนแก่น ประจำปี 2562**

**.................................**

**วันพุธที่ 10 เมษายน 2562 ณ พุทธศิลป์สถาน ริมบึงสีฐาน มหาวิทยาลัยขอนแก่น**

เวลา 13.00 น .⬥ ผู้บริหาร บุคลากร นักศึกษา พร้อมกัน ณ บริเวณหน้าคณะศึกษาศาสตร์
 เพื่อเดินทางไปร่วมงาน “บุญเดือน ๕ แห่พุทธบูชา สมมาอาวุโส” มหาวิทยาลัยขอนแก่น ประจำปี 2562
 ณ บริเวณหน้าศูนย์ประชุมอเนกประสงค์กาญจนาภิเษก

 15.30 น. ⬥ ตั้งขบวนแห่ ณ ถนนสีฐานบริเวณหน้าศูนย์ประชุมอเนกประสงค์กาญจนาภิเษก

 16.00 น. ⬥ เคลื่อนขบวนแห่พุทธบูชาและนางสังขาร มหาวิทยาลัยขอนแก่น

 17.00 น. ⬥ กิจกรรมการประกวดตบประทาย (ก่อเจดีย์ทราย) ณ ริมบึงสีฐาน

 การแสดงศิลปวัฒนธรรมพื้นบ้านอีสาน ช่วงที่ 1

 **หมายเหตุ : การแต่งกายด้วยชุดผ้าไทย**

**วันพฤหัสบดีที่ 11 เมษายน 2562 ณ ห้องประชุมสายสุรี จุติกุล คณะศึกษาศาสตร์**

เวลา10.00 น. ⬥ พิธีทำบุญเนื่องในวันสงกรานต์ ประจำปี 2562

 - ประธานในพิธีจุดธูปเทียนบูชาพระรัตนตรัย

 - พิธีกรสงฆ์อาราธนาศีล ประธานคณะสงฆ์ให้ศีล

 - ประธานในพิธีและผู้ร่วมงานรับศีล

 - ประธานคณะสงฆ์กล่าวสัมโมทนียกถา

 - พระสงฆ์เจริญพระพุทธมนต์

 - ประธานในพิธี ผู้อาวุโสและผู้มีเกียรติ ถวายผ้าบังสุกุล จตุปัจจัย

 และถวายภัตตาหารเพลแด่พระสงฆ์

 - พระสงฆ์อนุโมทนา

 - ประธานและผู้ร่วมงานกรวดน้ำรับพร

 ⬥ พิธีสรงน้ำ/เปลี่ยนผ้าอังสะพระพุทธโรจนปัญญา

 ณ ศาลาประดิษฐานพระพุทธโรจนปัญญา

 ⬥ พิธีรดน้ำและขอพรผู้อาวุโส

 ⬥ รับประทานอาหารกลางวันร่วมกัน

 ⬥ รื่นเริงวันสงกรานต์

 **หมายเหตุ : การแต่งกายด้วยผ้าไทย/ผ้าลายดอก**

 เพื่อให้การดำเนินงานของฝ่ายต่าง ๆ เป็นไปด้วยความเรียบร้อยและมีประสิทธิภาพ ประธานที่ประชุมขอกำหนดวันประชุมเพื่อติดตามการดำเนินงานของฝ่ายต่าง ๆ สรุปความก้าวหน้าปัญหา อุปสรรค รวมทั้งข้อเสนอแนะเพื่อให้การจัดงานประสบผลสำเร็จ ส่วนวัน เวลาและสถานที่ ขอมอบให้ฝ่ายเลขานุการ ดำเนินการและประสานแจ้งคณะกรรมการดำเนินงานทราบในโอกาสต่อไป

เลิกประชุม เวลา 12.00 น.

นางสาววารุณี จุฑาจินดาเขต

ผู้จดรายงานการประชุม

นายจักรี ดอนเตาเหล็ก

พิมพ์รายงานการประชุม